钦定古今图书集成/理学汇编/文学典/第120卷 > 《袁叔明传》江淹
## 钦定古今图书集成/理学汇编/文学典/第120卷 > 《袁叔明传》江淹

友人袁炳，字叔明，陈郡阳夏人。其人天下之士，幼有
异才，学无不览，文章俶傥，清赡出一时。任心观书，不
为章句之学。其笃行则信义惠和，意罄如也。常念荫
松柏，咏《诗》《书》，志气跌宕，不与俗人交。俛眉暂仕，历国
常侍，员外郎、府功曹、临湘令。粟之入者，悉散以赡亲，
其为节也如此，数百年未有此人焉。至乃好妙赏文，
独绝于世也。又撰《晋史》，奇功未遂，不幸卒官，春秋二
十有八。与余有青云之交，非直衔杯酒而已。嗟乎！斯
才也，斯命也，天之报施善人，何如哉！何如哉！